Document ID: 32001D0303

Komisjoni otsus,
11. aprill 2001,
milles sätestatakse ohustatud liikide suu- ja sõrataudi tõrje ja likvideerimise tingimused direktiivi 85/511/EMÜ artikli 13 kohaldamisel
(teatavaks tehtud numbri K(2001) 1107 all)
(EMPs kohaldatav tekst)
(2001/303/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse 26. juuni 1990. aasta direktiivi 90/425/EMÜ, milles käsitletakse veterinaar- ja zootehnilisi kontrolle, mida kohaldatakse ühendusesiseses kaubanduses teatavate elusloomade ja toodete suhtes seoses siseturu väljakujundamisega, [1] viimati muudetud direktiiviga 92/118/EMÜ, [2] eriti selle artiklit 10,
võttes arvesse 18. novembri 1985. aasta direktiivi 85/511/EMÜ, millega kehtestatakse ühenduse meetmed suu- ja sõrataudi tõrjeks, [3] viimati muudetud Austria, Soome ja Rootsi ühinemisaktiga, eriti selle artikli 13 lõiget 3,
ning arvestades järgmist:
(1) Nõukogu direktiivi 85/511/EMÜ artikli 13 lõikes 3 sätestatakse erakorraline vaktsineerimine.
(2) Selles artiklis ettenähtud põhimõtetega nõutakse, et vaktsineerimine ei kahjustaks ühenduse põhihuvisid.
(3) Pärast Ühendkuningriigis, Prantsusmaal, Hollandis ja Iirimaal ilmnenud suu- ja sõrataudi puhanguid võttis komisjon vastu otsused 2001/172/EÜ, [4] 2001/208/EÜ, [5] 2001/223/EÜ [6] ja 2001/234/EÜ, [7] milles käsitletakse teatavaid kaitsemeetmeid, mis tuleb suu- ja sõretaudi osas vastavas liikmesriigis võtta.
(4) Komisjon võttis 27. märtsil 2001 vastu otsuse 2001/246/EÜ, [8] milles sätestatakse suu- ja sõrataudi tõrje ja likvideerimise tingimused Hollandis direktiivi 85/511/EMÜ artikli 13 kohaldamisel, millega võimaldatakse Hollandil ettevaatusabinõuna kohaldada nakatunud või kahtlusaluste ettevõtete lähiümbruses asuvates ettevõtetes olevate haiguskahtlusega loomade eesõigusega vaktsineerimist enne tapmist, võttes arvesse epidemoloogilist olukorda ning vastuvõtlike loomade suur tihedust territooriumi teatavatel osadel.
(5) Suu- ja sõrataudile vastuvõtlike ohustatud liikide tapmine on geneetilise materjali soovimatu kaotus ja võib põhjustada isegi liikide hävimist, seetõttu tuleks sellist maailmapärandi väärtuslikku osa kaitsta niipalju kui võimalik.
(6) Loomaaedades ja muudes täpselt määratletud heakskiidetud või registreeritud ruumides, kus on ohustatud liigid, tuleb rakendada häid loomakasvatustavasid, kaasa arvatud kõik vajalikud ettevaatusabinõud, et vältida suu- ja sõrataudi võimalikku levimist nendesse ruumidesse.
(7) Vastavalt direktiivi 85/511/EMÜ artikli 13 lõikele 3, kui liikmesriigi pädevad asutused usuvad, et taud võib ohustada ohtu sattunud liike või muid loomi, nagu näitkes äärmiselt haruldased tõud või loomad, keda kasutatakse asendamatuks või tähtsaks uurimistööks, mille võib samuti iga üksikjuhtumi puhul eraldi hõlmata, on asjakohane, et selliste loomade erakorralise vaktsineerimise tehnilised üksikasjad tuleks määratleda kava alusel, mille liikmesriik võib esitada komisjonile lisavahendina selliste vastuvõtlikku liiki loomade kaitsmiseks.
(8) Esitatav programm peab sisaldama nende loomade vaktsineerimise, identifitseerimise ja hilisema kontrolli üksikasju.
(9) Loomade tervishoiu ja heaolu teaduskomitee esitas oma 10. märtsi 1999. aasat aruandes soovitused suu- ja sõrataudi vastu erakorralise vaktsineerimise strateegia kohta, mida tuleb arvesse võtta. [9]
(10) Mis tahes liiki vaktsineerimise kasutamine, isegi kui see piiratakse kaubandusega mitte seotud loomade erikategooriatele, võib ohustada suu- ja sõrataudi staatust rahvusvahelise kaubanduse tähenduses mitte ainult selle liikmesriigi või selle osa puhul, kus vaktsineerimine läbi viiakse.
(11) Komisjon peab enne erakorralise vaktsineerimise kohta otsuse võtmist tagama, et võetavad meetmed sisaldavad vähemalt direktiivi 85/511/EMÜ artikli 13 lõike 3 taanetes 1-6 sätestatud meetmeid.
(12) Praegused nõuded ning vaktsineeritud loomaaialoomadega kauplemise ohud tuleb teaduskomitees koos rahvusvahelise episootiaametiga üle vaadata.
(13) Käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesolevas määruses kasutatakse järgmisi mõisteid: Ohustatud liigid - järgmiste kategooriate loomad: "looduses hävinud", "kriitiliselt ohustatud" ning "ohustatud ja kaitsetud", mis on kantud Rahvusvahelise Looduse ja Loodusvarade Kaitse Ühingu kehtivasse ohustatud liikide punasesse raamatusse.
Artikkel 2
1. Liikmesriigid tagavad, et loomaaedades või muudes täpselt määratletud heakskiidetud või registreeritud ruumides, kus on ohustatud liigid, kes võivad suu- ja sõrataudi puhangu tõttu nakatuda, rakendatakse head veterinaartava ja võetakse kõik vajalikud ettevaatusabinõud, et vältida suu- ja sõrataudi võimalikku levimist oma ruumidesse. Sellised meetmed hõlmavad: liikumiskeeld ruumidesse, kus asuvad vastuvõtlikud liigid; vastuvõtlike liikide pidamine siseruumides; tagamine, et ostetav toit ja allapanu ei ole nakatunud; vastuvõtlike liikide ruumide sulgemine külastajatele; keeld selliste loomadega kokkupuuteks ja toitmiseks külastajatele; tagamine, et personal ei puutu vastuvõtlike loomadega kokku väljaspool loomaaeda ega sisene suu- ja sõrataudi kaitse- ja järelevalvetsoonidesse; vastuvõtlike loomadega kokkupuutumise vältimine väljaspool loomaaeda; desinfitseerimiskontrollide kehtestamine sisenemiskohtades ja iga teeninduspiirkonna juurdepääsukohtades; loomaaia või loomaaia osa ajutine sulgemine. Neid meetmeid kohaldatakse vähemalt seni, kuni liikmesriigid on kindlad, et haiguse sissepääsu oht on alanenud normaalsele tasemele.
2. Ilma et see piiraks nõukogu direktiivi 85/511/EMÜ ja eriti selle artiklite 4, 5 ja 9 kohaldamist, võivad liikmesriigid otsustada viia lisas sätestatud tingimustel läbi suu- ja sõrataudile vastuvõtlike liikide erakorraline vaktsineerimine ohustatud liikide zooloogilistes kollektsioonides, mis loetakse ohustatuks 25 kilomeetri raadiuses ümber suu- ja sõrataudi puhangukoha.
Asjaomased liikmesriigid võivad otsustada iga üksikjuhtumi korral eraldi laiendada seda vaktsineerimist samadel tingimustel eespool osutatutega teistele loomadele, nagu näiteks äärmiselt haruldased tõud või loomad, keda kasutatakse asendamatuks ja tähtsaks uurimistööks, keda käsitatakse samaväärselt ohustatuna.
3. Enne lõikes 2 osutatud meetmete rakendamist esitavad liikmesriigid kava eesmärgiga tagada, et teisi liikmesriike ja komisjoni teavitataks ametlikult selle loomakollektsiooni täpsest aadressist ja asukohast, kus loomi vaktsineeritakse, sealhulgas selle piiride põhjalik plaan, loomade piirdetarad ja sulud koos üksikasjaliku identifikatsiooniga, vaktsineeritavate loomade arv koos nende individuaalse identifitseerimistunnuse ja nende asukohaga, kasutatava vaktsiini tüüp ning vaktsineerimise algus- ja lõppaeg ning meetmete rakendamise otsuse võtmisele viinud asjaolud.
4. Liikmesriigid peavad tagama, et nende loomadega ei kaubelda ja neid ei viida ühest liikmesriigist teise ja et vastavad loomsed saadused ei jõuaks inimese toiduahelasse.
Artikkel 3
Käesolev otsus on adresseeritud liikmesriikidele.
Brüssel, 11. aprill 2001

Labels: 0
6